Propaganda

**Propaganda** on kommunikatsiooniliik, mille eesmärk on mõjutada avalikku arvamust propagandistile vajalikul viisil. Propaganda edastab sihipäraselt ja süstemaatiliselt informatsiooni, eesmärgiga kujundada kindla territooriumi rahva meelsust, hoiakut ja tegusid soovitud suunas. Sageli käsitletakse propagandat negatiivse ja manipulatiivse tegevusena.

Enamasti korraldavad propagandat riigi valitsus, valitsuse koosseisus olevad või opositsioonilised erakonnad, samuti ühingud või muud ühiskonnarühmad oma poliitilise agenda levitamiseks. Propagandat võidakse kasutada selleks, et saavutada ideoloogilisi, kaubanduslikke või sõjalisi eesmärke. 

Propaganda sisaldab tihti sotsiaalkultuurilisest taustast tulenevaid emotsioonidele suunatud argumente. Alates 20. sajandist, mil propagandat süsteemsemalt tootma hakati, on propaganda peamine kommunikatsioonikanal olnud massimeedia. See hõlmab plakateid, ajalehti ja ajakirju, raamatuid, raadiot, televisiooni ja filmi. Tänapäeva nn informatsiooniajastul on uueks tähtsaks meediumiks kujunenud internet ja selle kanalid, nagu sotsiaalmeedia, alternatiivmeedia ja muu avalik veebiruum. Internetis leviva propaganda tootmiseks ja vahendamiseks kasutatakse tehisintellekti ja algoritme. Nende abil luuakse näiteks libauudiseid. 

Natsionaalsotsialistliku Saksamaa rahvavalgustuse ja propaganda riigiminister Joseph Goebbels kirjeldas oma 1928. aasta kõnes propagandat nii: "Propaganda on inimeste võitmine selle poole, mida ma õigeks pean."

## Mõiste
Sõna "propaganda" (ladina keeles *propagāre* – 'levitama') pärineb 1622. aastal paavst Gregorius XV asutatud vaimulike ühenduse Sacra Congregatio de Propaganda Fide nimest. Selle ühenduse eesmärk oli mõjutada reformatsiooni käigus protestantismi pöördunud inimesi taas järgima katoliiklikke doktriine.

Sõnal "propaganda" on enamikus riikides ja keeltes negatiivne tähendus, kuid leidub riike, kus see on neutraalne või isegi positiivne mõiste. Tänapäevane propagandakontseptsioon pärineb Esimesest ja Teisest maailmasõjast. Negatiivne varjund kujunes natsionalistlike kampaaniatega. See viitab moonutatud teabele, mille eesmärk on mõjutada arvamuse kujunemist valede ja segaduse tekitamise kaudu. Endises Nõukogude Liidus jt idabloki riikides sellele sõnale negatiivset varjundit ei omistatud. Neis riikides võimule tulnud Vladimir Lenin, Jossif Stalin ning valitseva kommunistliku partei ja valitsusaparaadi juhid kasutasid sõna "propaganda" avameelselt nii teabe vahendamisel, haridussüsteemis kui ka rahva õpetamisel.

Pariisi rahukonverentsil USA presidendi Woodrow Wilsoni kaaskonnas osalenud Edward Bernays hakkas huvi tundma, kuidas saaks propaganda meetodeid kasutada ka rahu ajal. Kuna sõna "propaganda" oli omandanud halvustava tähenduse, siis võttis ta selle asemel kasutusele sõnaühendi *public relations* ('suhtekorraldus'), ingliskeelne lühend PR, ning avas New Yorgis Broadwayl esimese suhtekorralduse konsultatsioonifirma.

### "Valge", "must" ja "hall" propaganda
Teabeallika päritolu ja selles sisalduva informatsiooni põhjal võib propaganda jagada kolme kategooriasse: "valge", "must" ja "hall propaganda".

"Valge propaganda" pärineb avalikest ja kindlaks tehtavatest allikatest. Selles sisalduv teave on tavaliselt tõene, positiivne ning selle eesmärk on anda inimestele teadmisi. Avalikku arvamust proovitakse mõjutada veenmisega. Propaganda subjekt kattub autorikujundiga. Valge propaganda tõuseb esile sõja- või vastasseisuperioodidel. Samas on esitatud tõde valikuline ja inimeste olukorrataju ning maailmapilti piirav.

"Musta propaganda" teabeallikad on enamasti võltsitud. Selle sisu on tugevalt valelik, petlik ja liialdatud. Propaganda eesmärk on rikkuda vaenulike organisatsioonide või riikide avalikku mainet. Seda iseloomustab inimeste teadmatus, et neid mõjutatakse. "Must propaganda" kui autorikujundi võltsing on propagandasõjas kasutatav vale. Selle eesmärgiks on inimeste käitumise ja arvamuse kiire mõjutamine. Seda kasutatakse, kuna teiste propagandavõtete puhul on olemas oht, et kriitiliselt meelestatud inimesed suudavad teiste propagandavormide puhul sõnumisse kriitiliselt suhtuda.

"Halli propaganda" sisu allikas ei ole kindlalt teada. Selles sisalduv informatsioon ei pea olema ilmtingimata ekslik: teave võib olla nii tõene kui ka väär. Halli propaganda autorikujund on avalikkus. Halliks propagandaks võivad olla näiteks kuulujutud.

### Propagandavõtted
Propagandavõtted suunavad inimesi otsustama emotsionaalselt, mitte ratsionaalselt. Nende eesmärk on veenda isikut mõtlema, tundma või käituma kindlal viisil.

Enne 20. sajandit puudusid kanalid, mille kaudu propagandistid oleksid saanud oma sõnumit efektiivselt üldsuseni levitada. Tehnoloogia arenguga on propaganda levitamiseks järgemööda võetud kasutusele eri massimeedia vahendeid: plakateid, ajalehti, ajakirju, raamatuid, raadiot, televisiooni, filme ja internetti.

1937. aastal asutasid New Yorgis sotsiaalvaldkonna teadlased Propaganda Analüüsi Instituudi (Institute for Propaganda Analysis ehk IPA), mis selgitas välja seitse levinumat propagandatehnikat.

#Sildistamine – nähtustele, sündmustele, inimestele või muudele rühmadele ja asutustele negatiivsete nimetuste andmine. Eesmärk on panna avalikkust valitud inimest, gruppi või ideed tõrjuma, nende suhtes ennatlikke järeldusi tegema või hukka mõistma asitõenditesse süvenemata.
# Säravate üldistuste kasutamine – ideid edastades kasutatakse tühje ja üldsõnalisi sõnakõlkse, tekitamaks inimestes positiivseid emotsioone. Eesmärk on veenda isikuid seisukohti omaks võtma või heaks kiitma asitõenditesse süvenemata.
# Ülekandmine – propagandistid proovivad seostada kahte sõltumatut mõistet või eset, et avalikkuse silmis mingit toodet või ideed heaks kiita või maha teha. Seega toetust vajavatele ideedele kantakse üle heakskiit ja prestiiž juba milleltki varem aktsepteeritult ja austatult, näiteks usulistelt või rahvuslikelt sümbolitelt.
# Tunnustamine – propagandaks kasutatakse autoriteeti, kes kiidaks idee heaks või vastupidi kritiseeriks seda. Näiteks palgatakse reklaamides osalema kuulsuseid, kellel ei pruugi olla pakutava toote või teenusega ühtegi isiklikku kogemust. Tooteiseloomustused autoriteetidelt võivad müüki suurendada lihtsalt seetõttu, et nad pakuvad avalikkusele äratuntavat ja mõnikord usaldusväärset nägu.
# Kuulajaskonnaga samastumine – kõneleja püüab võita kuulajate usaldust näidates end avalikkuse ees lihtsa omainimesena, tekitades neis tunde, et on üks nende seast, ja esindab seeläbi nende huve.
# Kaartide seadmine – idee, programmi, isiku või toote kirjeldamisel selekteeritakse hoolikalt faktid või valed, illustratsioonid või tähelepanu hajutajad, loogilised ja ebaloogilised väited. Eesmärk on luua halvim või vastupidi parim võimalik kuvand.
# Karjamentaliteedi kasutamine – propagandist rõhub indiviidi vajadusele sobituda rühmade ja teiste indiviididega. Eesmärk on veenda indiviidi või rühma käituma või mõtlema mingil kindlal viisil põhjendusel, et teised seda juba teevad.

## Propaganda ajalugu
### Varane ajalugu
Propaganda kui teabevoo juhtimine, avaliku arvamuse mõjutamine ja masside käitumise suunamine on vähemalt sama vana kui inimkultuur. Tänapäevaste propagandavõtetega sarnaseid tehnikaid kasutati antiikmaailmas selleks, et juhtidele ja vaimulikele üleloomulikke võimeid omistada. Vana-Egiptuse vaaraod rajasid selleks püramiide ja muid avalikke monumente.

Aristoteles (384–322 eKr) on teadaolevalt esimene silmapaistev persoon propaganda kujunemisloos. Tema jaoks oli veenmise tagamõte tõekspidamiste ja arvamuste edasiandmine. Veenmiskunsti klassikaline teos on Aristotelese "Retoorika". 

Propaganda ajalugu on tihedalt seotud sõdade, täpsemalt väejuhtidega. Aristotelese kasvandik Aleksander Suur (356–323 eKr) oli esimene, kes kasutas propagandistlikke sümboleid nagu monumendid ja portreed. Nende abil tuletas ta impeeriumi elanikele pidevalt meelde, kus asub uus võimukeskus. Sama strateegia on laialdaselt kasutusel ka tänapäeval. Propagandaks võib pidada ka tema poliitikale vastandunud Demosthenese tegevust.

Teine suur väejuht, kes andis panuse propaganda arengusse, oli Julius Caesar (100–44 eKr). Caesar oli edukas propagandist, kes mõistis sümbolite tähtsust ja oskas sõnumeid auditooriumile sobivaks kohandada. Caesari võimusümbolite keskne eesmärk oli kallutada alistatud rahvaid Rooma elulaadi omaks võtma. Rooma riigis oli propaganda siiski kasutusel juba varem, oluline osa oli propagandal Puunia sõdades; üks juhtivaid kartaagolasi demoniseerivaid propagandiste oli Diodoros Siculus. Osa vahepeal mustaks propagandaks peetust on osutunud ka valgeks propagandaks, sealhulgas Kartaagos aset leidnud lapsetapud.

15. sajandi keskel leiutati trükipress, mis tõi kaasa trükikunsti plahvatusliku arengu. See aitas kaasa üldsuse arvamuse kujundamisele. Propaganda arengus oli erilise tähtsusega ka 1841. aasta, mil rajati Volney Palmeri maailma esimese reklaamibüroo. 

Propaganda kui termin pärineb 17. sajandist. 

### 20. sajandi maailmasõjad

Esimese maailmasõja ajal hakati propagandat süstemaatiliselt masstootma, seda tegid eriti Saksamaa ja Suurbritannia valitsus. Ühtlasi oli uudse massimeedia ja propaganda ülesanne hoida inimesi kodudes kursis lahinguväljal toimuvaga.

Propagandat kasutati, et mobiliseerida viha vaenlase vastu, veenda rahvast üllastes motiivides, võita neutraalsete riikide poolehoidu ning tugevdada liitlaste toetust. Peamiselt rõhuti vaenlaste sõjakuritegudele, natsionalismile ja patriotismile ning naistele keskenduvale propagandale.

Saksa keiser Wilhelm II asutas mitteametliku propagandamasina. Selle peamine funktsioon oli toota propagandat neutraalsetele riikidele. Samas minetas Saksamaa sõjaeelse propagandaga loodud moraalse eelise, tungides 1914. aastal neutraalsesse Belgiasse ja Prantsusmaale. Nendele agressioonidele rõhus Antanti propaganda kogu sõja vältel. 

Sõja puhkedes lõikasid britid läbi merekaablid, mis ühendasid Saksamaad ja Ameerika Ühendriike. Sidekaabli monopoliseerimine oli brittidele võtmeküsimus, millega võita USA poolehoid. Seeläbi kontrollisid ja tsenseerisid britid merekaabli kaudu Ameerika Ühendriikidesse jõudvaid uudiseid. 

Suurbritannias rajati ajakirjanik Charles Mastersoni juhtimisel salajane sõjapropaganda büroo. Tema eestvedamisel osalesid propaganda planeerimises ja kirjutamises A. A. Milne ja mitmed teised tuntumad briti kirjanikud. Suurbritannia propagandal oli kaks peamist eesmärki: rõhuda rahvuslikule uhkusele ja kolmikliidu sooritatud sõjakuritegudele. Kolmikliidu sõdureid kujutati sealjuures ebainimlike jõhkarditena.

Briti propaganda oli sakslastega võrreldes paremini organiseeritud. Selle tulemusena suudeti sakslasi edestada nii propaganda kvaliteedis kui ka üldsuse poolehoiu saavutamises. Eduka propagandakampaania üks tähtsamaid saavutusi oli Ameerika Ühendriikide kaasamine sõjategevusse.

Propaganda tänapäevane kontseptsioon kujunes lõplikult 1920. ja 1930. aastatel. Propagandameetodeid rakendati poliitikas ja reklaamis üle maailma ning modernne propaganda levis kõigisse ühiskonnakihtidesse. 

Pariisi rahukonverentsil USA presidendi Woodrow Wilsoni kaaskonnas osalenud Edward Bernays hakkas huvi tundma, kuidas saaks propaganda meetodeid kasutada ka rahu ajal. Kuna sõna "propaganda" oli omandanud halvustava tähenduse, siis võttis ta selle asemel kasutusele sõnaühendi *public relations* (lühend PR; 'suhtekorraldus') ning avas New Yorgis Broadwayl esimese avalike suhete konsultatsioonifirma. 1923. aastal ilmus Edward Bernaysilt esimene suhtekorraldusteemaline raamat "Avalikku arvamust kristalliseerides" ("Crystallizing Public Opinion"). Samal aastal pidas ta esimesed loengud suhtekorraldusest New Yorgi Ülikoolis. 1930. aastatel hakati üha enam rõhutama, et suhtekorraldus toimib, tuginedes vastutustundlikule tegevusele ja veenvale propagandale.

Propaganda tõusis riikide sisepoliitikas tähtsale kohale. Seda eriti Nõukogude Liidus ja Saksamaal, mängides suurt rolli ka Adolf Hitleri võimuletulekul. Ameerika Ühendriikides õpiti esimese maailmasõja kogemuste põhjal kasutama propagandat osana demokraatiast. Ühtlasi algatati suhtekorralduse kontseptsioon. Pärast esimest maailmasõda hakati propagandat käsitlema riikidevahelistes suhetes. Suurbritannia ja Nõukogude Venemaa 1921. aasta kaubanduslepe keelustas muu hulgas vaenuliku propaganda kahe riigi vahel. 1936. aasta Rahvasteliidu konventsiooni järgi polnud lubatud kasutada propagandat vaenu õhutamise eesmärgil. Kokkulepe ei kestnud aga kaua, sest Saksamaa, Jaapan ja USA ei pidanud sellest kinni.

#### Saksamaa
Saksamaa kindralid ühes Adolf Hitleriga uskusid, et Suurbritannia propagandal Esimeses maailmasõjas oli olnud nende alistamises tähtis osa. Hitleri sõnul oli Briti sõjaaegne propaganda geniaalne ja efektiivne. Võimule tulles kasutasid natsionaalsotsialistid paljusid Briti propagandatehnikaid. Saksamaa propagandamasinat peetakse üheks parimaks näiteks, ilmestamaks propaganda efektiivsust avaliku arvamuse kujundamisel. 

Alates Adolf Hitleri võimuletulekust 1933. aastal vastutas Saksamaa propaganda tootmise eest propagandaministeerium eesotsas Joseph Goebbelsiga. Propagandaministeeriumi ülesanne oli tuvastada sise- ja välisvaenlased. Välisvaenlaste hulka kuulusid riigid, kes surusid Saksamaale peale Versailles' rahulepingu. Sisevaenlased olid juudid, mustlased, homoseksuaalid, bolševikud ja peaaegu kogu tolleaegne modernne kunst (saksa keeles *Entartete Kunst* – 'degenereerunud kunst'). Keskne temaatika oli aga antisemitism. Juute süüdistati Saksamaa alistumises esimeses maailmasõjas, koostöö tegemises kommunistidega ning üleüldises riigivastases tegevuses. 

#### Nõukogude Liit

Pärast Vladimir Lenini (1870–1924), Jossif Stalini jt marksistide võimuletulekut 1917. Venemaal toimunud revolutsiooni tulemusena hakati Nõukogude Liidus klasside ja klassivõitluse mõisteid laialdaselt kasutama ka riiklikus propagandas. 

Klassivõitlusega õigustasid näiteks diktaator Jossif Stalin ja teised NSV Liidu kommunistliku partei juhid nii enda võimuambitsioone kui ka miljonite "klassivaenlasteks" kuulutatud inimeste hukkamist, vangistamist, vara konfiskeerimist, küüditamist jt inimsusvastaseid kuritegusid, mille formaalseks eesmärgiks oli sotsialistlikku riiki mittesobivate sotsiaalsete klasside, eelkõige aadli, suurkodandlaste, vaimulike ja jõukamate talupoegade (ehk "kulakute") likvideerimine. 

Kommunistlikku propagandat koordineeris alates 1922. aastast peamiselt riiklik tsensuuriorgan Glavlit. Selle asutuse ülesanne polnud ainult eemaldada tekst, mis oli Nõukogude maailmavaatega vastuolus, vaid anda ka igale avaldatavale trükisele õige ideoloogiline toon. Glavlitis sai tööd 70 000 täiskohaga töötajat.

Kommunistliku propaganda üks riigisisestest funktsioonidest oli õigustada kindlate sotsiaalsete rühmade represseerimist. Nende hulka kuulusid marksistliku ideoloogia järgi proletariaadi vaenlased ehk klassivaenlased, keda kujutati dehumaniseerival viisil.

Saksamaa vastu oli Nõukogude propaganda soosiv Molotovi-Ribbentropi pakti sõlmimisest augustis 1939 kuni Saksamaa kallaletungini NSV Liidule juunis 1941. 1941. aasta Saksamaa sissetungist peale aga kujunes Saksamaa peamiseks Nõukogude propaganda sihtmärgiks. Sakslasi näidati tapjate, kannibalide ja jõhkarditena. Mitmes natsismivastases filmis kujutati juutide tagakiusamist Saksamaal.

#### Eesti Vabariik

Esimene riiklikku süstemaatilist propagandat tootev ja levitav asutus Eesti Vabariigis oli 1934. aastal loodud Valitsuse Informatsiooni ja Propaganda Talitus (hilisema nimega Riikliku Propaganda Talitus), mille seaduses ettenähtud eesmärgid olid levitada teavet valitsuse ja riigiinstitutsioonide tegevuse kohta ning organiseerida rahvuslikku propagandatööd. See asutus tegutses kuni 1940. aasta juunini, mil Nõukogude Liidu relvajõud Eesti okupeerisid.

Propaganda Talituse tähtsust ja mõjuvõimu on hinnatud ministeeriumide omadega võrdväärseteks. Konstantin Pätsi suhtes opositsioonilised poliitikud olid selle asutuse vastu kriitilised. Propaganda Talituse ulatusliku ajakirjanike tsenseerimise tõttu võrreldi seda asutust Saksamaa propagandaministeeriumiga. Ka mitmed hilisemad ajaloo-uurijad, publitsistid ja sotsiaalteadlased on Propaganda Talituse tegevusele andnud valdavalt negatiivse hinnangu.

Propaganda Talitus kaasas inimesi patriootlikesse aktsioonidesse, nagu Eesti rahvussümbolite austamine, kodukaunistamine ning riiklike ja rahvuslike tähtpäevade tähistamine. 

#### Saksa okupatsioon Eestis (1941–1944)
Saksa okupatsiooni aegse propaganda eesmärk oli võita kohaliku elanikkonna poolehoid ja kujutada Suur-Saksamaad vabastajana. Diktaator Adolf Hitleri eeldatav lõplik eesmärk oli Eesti liitmine Saksamaaga ning sellest lähtudes eestlasi ja Eestit Saksa propaganda ikonograafial sisuliselt ei kujutatud.

Saksamaa propaganda algul domineeriva temaatikaga illustreeriti Saksa sõjaväe edu ja üleolekut. Sellega taheti kohalikes elanikes tekitada aukartust ja kuulekust. Hilisemad takistused idarindel, sõjaväe tööstuslikud ja majanduslikud vajadused ning eestlaste positiivne meelestatus innustasid aga sakslasi 1942. aastal propagandakava Eestis uuendama. Selle tulemusena pakuti Eesti Omavalitsusele rohkem vabadust ja sõnaõigust propaganda avaldamisel. Saksa tsiviilvõim üritas ära kasutada eestlaste rahvuslikku uhkust ja initsiatiivi, suurendamaks nende panust sõjamajandusse ja mobilisatsiooni. Selle tulemusena muutus alates Eesti Leegioni mobilisatsiooni väljakuulutamisest eestlane propagandamaterjalide keskseks figuuriks. Samuti kujutati Eesti lippu.

Saksa okupatsiooni lõppfaasis 1943. aastast, mil Saksa väed oli sunnitud Venemaalt kiiresti taganema, hakkas Saksa propaganda veelgi rohkem lähenema eestlaste iseseisvale enesemääratlusele, taotledes siiski Saksamaa hegemooniat. Seda iseloomustab eestlastest maavanemate välja kuulutatud avalik sundmobilisatsioon ning natsionaalsotsialistliku Saksamaa ja selle riiklike sümbolite taandumine plakatipropagandas. Esimest korda kujutati ka Eesti riigivappi. Punaarmee lähenemine idast suurendas aina enam bolševismivastase propaganda osakaalu.

#### Nõukogude okupatsioonid Eestis (1940–1941, 1944–1991)
Nõukogude Liidu üks tähtsamaid kontrollimeetodeid oli tsensuur, mida koordineeris riiklik tsensuuriorgan Glavlit. Sellele allus ka Eesti annekteerimise järel 1940. aasta 23. oktoobril asutatud Eesti NSV Glavlit. Asutuse tegelik peamine ülesanne oli keelustada igasuguse Nõukogude ideoloogiaga vastuolus oleva informatsiooni ja arvamuste levik. Selle tagamiseks rakendati mitmeetapilist tsenseerimist. Glavliti tegevuse tulemusena polnud ükski meediaväljaanne, teater, kunstigalerii või muu avalikku informatsiooni levitav asutus enda tegevuses iseseisev.

Üks Nõukogude propaganda peamisi eesmärke oli luua nn nõukogude rahvas, mis elaks ja mõtleks kooskõlas kommunistliku ideaaliga. Tegelikus elus tähendas see pigem katset teisi rahvaid venestada. Nõukogude rahva loomise nimel pandi suurt rõhku noorsookasvatusele. Üle Nõukogude Liidu, sealhulgas Eestis, tegutsesid oktoobrilaste rühmad, pioneeriorganisatsioon ja komsomol. Ideoloogilise kasvatuse järgi oli üles ehitatud ka kogu haridussüsteem.

### Külm sõda
Pärast Teist maailmasõda kandis propaganda tähtsat rolli USA ja Nõukogude Liidu vahelises ideoloogilises võitluses. Mõlemad suurriigid püüdsid mõjutada avalikku arvamust kodumaal ja kolmandates riikides. Välisriikidele suunatud propaganda peamine eesmärk oli laiendada mõjuvõimu neutraalsetesse riikidesse.

Kommunistlik propaganda ekspluateeris Teise maailmasõjaga kaasnenud natsionaalsotsialismi ja fašismi hirmu. Lääneriike sildistati fašistlikeks ja mittedemokraatlikeks. Nõukogude Liitu kujutati seevastu natsismi ja fašismi vastandina – rahumeelse ja võrdsust tagava koduna eri rahvustele.

Ameerika Ühendriikide propaganda põhimotiiv oli kommunismioht vabadusele ja Ameerika elulaadile. Ühtlasi hirmutati potentsiaalse Nõukogude Liidu tuumarünnakuga. Peamise propagandavahendina kasutati sotsialistlikes riikides Ameerika Hääle raadiosaateid. Need keskendusid lääneriikide paremale elustandardile ja tarbekaupadele, mis olid sotsialistlike riikide puudused.

### Propaganda informatsiooniajastul
Alates 1990. aastatest on internet ja globaalne digitaliseerumine laiendanud propaganda ulatust. See on propaganda tootmise detsentraliseerinud, tehes selle kättesaadavaks miljonitele inimestele. Uute kommunikatsioonimeediumitega on võimalik propagandistiks hakata vaid ligipääsuga vajalikule tehnoloogiale. See on võimaldanud hakata organiseeritult propagandat tootma alternatiiv- ja võltsmeedial (*fake news*), terroristlikel organisatsioonidel ja internetipropagandistidel sotsiaalmeedias ja internetifoorumites.

### Galerii

Pilt:I Want You for U.S. Army by James Montgomery Flagg.jpg|Kuulus Esimese maailmasõja aegne "Uncle Sami" propagandaplakat sõdurite värbamiseks USA armeesse (autor James Montgomery Flagg)
Pilt:Daddy, what did You do in the Great War?.jpg|"Daddy, what did You do in the Great War?" – Suurbritannia Esimese maailmasõja aegne plakat eesmärgiga tekitada sõjast kõrvalehoidjates süütunnet.
Pilt:LeafletToTampere1918.jpg|Soome kodusõja aegne lendleht, milles kindral Mannerheim kutsub Tampere "punaseid" üles alistuma (1918)
Pilt:Red Terror Uritsky banner.png|pisi|Nõukogude Vene bolševike valitsuse propagandaüritus Petrogradis (1918), loosungil tekst: "Surm kodanlusele ja tema sülekoertele – elagu punane terror!"
Pilt:К 10-ой годовщине Октябрьской революции ни одного неграмотного.svg|Propagandaplakat üleskutsega kirjaoskamatuse likvideerimiseks Nõukogude Liidus (1927)
Pilt:Bundesarchiv Bild 133-075, Worms, Antisemitische Presse, "Stürmerkasten".jpg|Jalakäijad lugemas tänava äärde välja pandud antisemiitlikku ajalehte Der Stürmer (Worms, Saksamaa, 1935).
Pilt:12 juuli 1940 rahvavaenlased.jpg|Nõukogude okupatsioonivõimude valimispropaganda näide: teade Jaan Tõnissoni, Johan Pitka jt "rahvavaenlaste" kõrvaldamisest Riigivolikogu valimistelt (ajalehes Lääne Elu, 12. juuli 1940)
Pilt:STOP THIS MONSTER THAT STOPS AT NOTHING. PRODUCE TO THE LIMIT. THIS IS YOUR WAR. - NARA - 513557.jpg|USA Teise maailmasõja aegne Saksamaa ja Jaapani vastu suunatud propagandaplakat, millel kutsutakse kodanikke üles rohkem tootma.
Pilt:Bundesarchiv Bild 101I-010-0910-009, Estland, Kriegsberichter.jpg|Teise maailmasõja aegne Saksa Wehrmachti propagandakompanii sõjakorrespondent Eestis Peipsi järve lähistel (1941) 
Pilt:1944.Poster.The Baltic States are liberated!.jpg|Teise maailmasõja aegne Nõukogude propagandaplakat "Pribaltika vabastamise" puhul (1944)
Pilt:Victory Day open-air stage near Ivangorod fortress.jpg|Ettevalmistused Venemaa 9. mai "Võidupüha" propagandistlikuks ürituseks Eesti riigipiiri läheduses asuvas Ivangorodis (4. mai 2025) 


## Vaata ka

### Kolmeosaline videosari Venemaa propagandast

Fail:A guide to Russian propaganda. Part 1 propaganda prepares Russia for war.webm|link=|Vene propaganda 1. osa. Riigi sõjaks ettevalmistamine
Fail:A guide to Russian propaganda. Part 2 Whataboutism.webm|link=|Vene propaganda 2. osa. Whataboutism
Fail:A guide to Russian propaganda. Part 3 Rapid fire conspiracy theories.webm|link=|Vene propaganda 3. osa. Vandenõuteooriad


## Viited

## Välislingid

* Agu Uudelepp. ''Propaganda Aristotelesest tänapäevani''. Riigikogu Toimetised (RiTo) 11, 2005
* Ilmar Raag. Kõik ongi propaganda. Postimees, 2. jaanuar 2015
* Blogi "Propastop", mis tege­leb Eesti-vastase propa­ganda paljastamisega. Blogi peavad Kaitseliidu vaba­tahtli­kud
* Linnar Priimägi. "Propaganda sõnastik". 2011